GREEK SUPREME COURT DECISION

Decision ID: 847/2024
Decision Number: 847
Decision Year: 2024
Department: Ποινικό (ΣΤ)
Court Section: ΤΟ ΔΙΚΑΣΤΗΡΙΟ ΤΟΥ ΑΡΕΙΟΥ ΠΑΓΟΥ ΣΤ' ΠΟΙΝΙΚΟ ΤΜΗΜΑ Συγκροτήθηκε από τους Δικαστές: Ελένη Κατσούλη, Αντιπρόεδρο του Αρείου Πάγου, Γεωργία Κατσιμαγκλή, Παναγιώτα Πασσίση, Κωνσταντίνα Νάκου και Λεωνίδα Χατζησταύρου-Εισηγητή, Αρεοπαγίτες. Συνήλθε σε δημόσια συνεδρίαση στο Κατάστημά του στις ... 2024, με την παρουσία του Αντεισαγγελέα του Αρείου Πάγου Γεωργίου Σκιαδαρέση (γιατί κωλύεται η Εισαγγελέας) και του Γραμματέα Χ. Α., για να δικάσει την αίτηση του αναιρεσείοντος - κατηγορουμένου Χ. Π. του Σ., κρατουμένου στο Κατάστημα Κράτησης Γρεβενών, που εκπροσωπήθηκε από τη δικηγόρο Γλυκερία Λιακατσίδα, η οποία διορίστηκε δικηγόρος του με την υπ' αριθμ. ...2023 απόφαση του Πρωτοδικείου Αθηνών, για αναίρεση της αποφάσεως ..., ...2023 του Μικτού Ορκωτού Εφετείου Θεσσαλονίκης. Με υποστηρίζοντες την κατηγορία τους: 1. Η. Κ. του Λ. και 2. Η. Σ. του Κ., ως ασκούσα τη γονική μέριμνα της Η. Β. του Δ., κατοίκους ..., που δεν εμφανίστηκαν. Το Μικτό Ορκωτό Εφετείο Θεσσαλονίκης με την ως άνω απόφασή του διέταξε όσα λεπτομερώς αναφέρονται σ' αυτή, και o αναιρεσείων - κατηγορούμενος ζητεί την αναίρεσή της για τους λόγους που περιλαμβάνονται στην από ...2023 αίτησή του αναίρεσης, η οποία καταχωρίστηκε στο οικείο πινάκιο με τον αριθμό ...2023. Αφού άκουσε Τον Αντεισαγγελέα, που πρότεινε να απορριφθεί η κρινόμενη αίτηση αναίρεσης και τη διορισθείσα δικηγόρο του αναιρεσείοντα, που ζήτησε όσα αναφέρονται στα σχετικά πρακτικά,

Judges: Ελένη Κατσούλη, Γεωργία Κατσιμαγκλή, Παναγιώτα Πασσίση, Κωνσταντίνα Νάκου, Λεωνίδα Χατζησταύρου-

COURT COMPOSITION AND PROCEEDINGS
ΤΟ ΔΙΚΑΣΤΗΡΙΟ ΤΟΥ ΑΡΕΙΟΥ ΠΑΓΟΥ ΣΤ' ΠΟΙΝΙΚΟ ΤΜΗΜΑ Συγκροτήθηκε από τους Δικαστές: Ελένη Κατσούλη, Αντιπρόεδρο του Αρείου Πάγου, Γεωργία Κατσιμαγκλή, Παναγιώτα Πασσίση, Κωνσταντίνα Νάκου και Λεωνίδα Χατζησταύρου-Εισηγητή, Αρεοπαγίτες. Συνήλθε σε δημόσια συνεδρίαση στο Κατάστημά του στις ... 2024, με την παρουσία του Αντεισαγγελέα του Αρείου Πάγου Γεωργίου Σκιαδαρέση (γιατί κωλύεται η Εισαγγελέας) και του Γραμματέα Χ. Α., για να δικάσει την αίτηση του αναιρεσείοντος - κατηγορουμένου Χ. Π. του Σ., κρατουμένου στο Κατάστημα Κράτησης Γρεβενών, που εκπροσωπήθηκε από τη δικηγόρο Γλυκερία Λιακατσίδα, η οποία διορίστηκε δικηγόρος του με την υπ' αριθμ. ...2023 απόφαση του Πρωτοδικείου Αθηνών, για αναίρεση της αποφάσεως ..., ...2023 του Μικτού Ορκωτού Εφετείου Θεσσαλονίκης. Με υποστηρίζοντες την κατηγορία τους: 1. Η. Κ. του Λ. και 2. Η. Σ. του Κ., ως ασκούσα τη γονική μέριμνα της Η. Β. του Δ., κατοίκους ..., που δεν εμφανίστηκαν. Το Μικτό Ορκωτό Εφετείο Θεσσαλονίκης με την ως άνω απόφασή του διέταξε όσα λεπτομερώς αναφέρονται σ' αυτή, και o αναιρεσείων - κατηγορούμενος ζητεί την αναίρεσή της για τους λόγους που περιλαμβάνονται στην από ...2023 αίτησή του αναίρεσης, η οποία καταχωρίστηκε στο οικείο πινάκιο με τον αριθμό ...2023. Αφού άκουσε Τον Αντεισαγγελέα, που πρότεινε να απορριφθεί η κρινόμενη αίτηση αναίρεσης και τη διορισθείσα δικηγόρο του αναιρεσείοντα, που ζήτησε όσα αναφέρονται στα σχετικά πρακτικά,

REASONING
ΣΚΕΦΘΗΚΕ ΣΥΜΦΩΝΑ ΜΕ ΤΟ ΝΟΜΟ Η υπό κρίση, με αριθμ. πρωτ. ...2023, αίτηση του Χ. Π. του Σ., κατοίκου ... και ήδη κρατούμενου στο Σωφρονιστικό Κατάστημα Γρεβενών, με δήλωσή του ενώπιον του διευθυντή του ως άνω Καταστήματος, για αναίρεση της υπ` αριθμ. ...2023 απόφασης του Μικτού Ορκωτού Εφετείου Θεσσαλονίκης, ασκήθηκε νομότυπα και εμπρόθεσμα (άρθρα 464, 466 παρ. 1, 473 παρ. 2, 3, 474 παρ. 1, 4, 504 παρ. 1 και 505 ΚΠΔ). Είναι, συνεπώς, αυτή τυπικά δεκτή και πρέπει να ερευνηθεί περαιτέρω κατ' ουσίαν. H συζήτηση γίνεται σαν να ήταν παρούσες και οι υποστηρίζουσες την κατηγορία Η. Κ. του Λ. και Η. Σ. του Κ., ως ασκούσα τη γονική μέριμνα της Η. Β., αφού αυτές κλητεύθηκαν νομότυπα και εμπρόθεσμα από τον Εισαγγελέα του Αρείου Πάγου, με την υπ' αριθμ. ...2023 κλήση του, προκειμένου να παραστούν διά συνηγόρου στο ακροατήριο του Δικαστηρίου τούτου, κατά την αναφερόμενη στην αρχή της παρούσας απόφασης δικάσιμο, όπως προκύπτει από τα με ημερομηνία ...2023 αποδεικτικά επίδοσης του αρχιφύλακα Ι. Κ. και του αρχιφύλακα Θ. Β. στην πρώτη περίπτωση και τα με ημερομηνίες ...2023 και ...2023 αποδεικτικά επίδοσης του αρχιφύλακα Ι. Κ. και του δικαστικού επιμελητή του Πρωτοδικείου Θεσσαλονίκης Ι. Μ., αντίστοιχα, στη δεύτερη περίπτωση, πλην όμως δεν εμφανίστηκαν στο Δικαστήριο τούτο (άρθρ. 515 παρ. 2 ΚΠΔ). Η επιβαλλόμενη, από τα άρθρα 93 παρ. 3 του Συντάγματος και 139 του ΚΠΔ, ειδική και εμπεριστατωμένη αιτιολογία της δικαστικής απόφασης αναφέρεται τόσο στην κρίση για την ενοχή, όσο και στην κρίση για την απόρριψη αυτοτελών ισχυρισμών του κατηγορουμένου. Αυτοτελείς είναι οι ισχυρισμοί, που προβάλλονται στο δικαστήριο της ουσίας, κατά τα άρθρα 171 παρ. 2 και 333 παρ. 2 του ΚΠΔ, από τον κατηγορούμενο ή τον συνήγορό του και τείνουν στην άρση του άδικου χαρακτήρα της πράξης ή στον αποκλεισμό ή στη μείωση της ικανότητας προς καταλογισμό ή στην εξάλειψη του αξιοποίνου της πράξης ή στη μείωση της ποινής. Η μη απάντηση του δικαστηρίου σε αυτοτελή ισχυρισμό συνιστά έλλειψη ακρόασης, κατά το άρθρο 171 παρ. 2 του ΚΠΔ, που επιφέρει απόλυτη ακυρότητα της διαδικασίας στο ακροατήριο και στοιχειοθετεί τον λόγο αναίρεσης από το άρθρο 510 παρ. 1 στοιχ. Α' του ΚΠΔ, ενώ, όταν δεν αιτιολογείται ειδικά η απόρριψη αυτοτελούς ισχυρισμού, στοιχειοθετείται λόγος αναίρεσης από το άρθρο 510 παρ. 1 στοιχ. Δ' του ΚΠΔ (ΑΠ 562/2022, ΑΠ 445/2022). Τέτοιοι αυτοτελείς ισχυρισμοί, η απόρριψη του οποίων πρέπει να αιτιολογείται ιδιαίτερα, είναι και οι ισχυρισμοί του κατηγορουμένου περί συνδρομής στο πρόσωπό του ελαφρυντικών περιστάσεων από τις αναφερόμενες στο άρθρο 84 παρ. 2 του ΠΚ, αφού η παραδοχή τους οδηγεί στην επιβολή μειωμένης, κατά το άρθρο 83 του ίδιου Κώδικα, ποινής. Προϋπόθεση, όμως, της δυνατότητας αξιολόγησης και, σε περίπτωση ευδοκίμησής τους, της επέλευσης του ευνοϊκότερου για τον κατηγορούμενο αποτελέσματος, είναι η προβολή των αυτοτελών ισχυρισμών κατά τρόπο σαφή και ορισμένο, δηλαδή και με προφορική ανάπτυξή τους, κατά τα ουσιώδη στοιχεία της νομικής και πραγματικής θεμελίωσής τους, άλλως το Δικαστήριο της ουσίας δεν υπέχει υποχρέωση να απαντήσει επί των ισχυρισμών αυτών, συνεπώς δε ούτε και να αιτιολογήσει ειδικώς την απόρριψη τους (Ολ. ΑΠ 2/2005, ΑΠ 661/2023, ΑΠ 565/2021). Ως ελαφρυντική περίσταση, κατά το άρθρο 84 παρ. 2 του ΠΚ, θεωρείται, μεταξύ άλλων (υπό στοιχ. α'), το ότι ο υπαίτιος έζησε σύννομα ως τον χρόνο που έγινε το έγκλημα, περίσταση που δεν αποκλείεται από μόνη την προηγούμενη καταδίκη του για ελαφρύ πλημμέλημα. Κατά την γραμματική ερμηνεία της κρίσιμης για την εφαρμογή της διάταξης λέξης "σύννομη", έτσι χαρακτηρίζεται η ζωή του ατόμου όταν το τελευταίο, καθ' όλη τη διάρκεια της ζωής του και μέχρι τον χρόνο της τέλεσης της αξιόποινης πράξης, σέβεται τα έννομα αγαθά με την τήρηση των δικαιικών κανόνων που τα προστατεύουν, κατά την τέλεση πράξεων, που ρυθμίζονται από σχετικό νόμο, συμμορφώνεται μ` αυτόν, ώστε το έγκλημα, που έχει τελέσει, να εμφανίζεται ως εξαίρεση σε αυτήν τη σταθερή στάση της ζωής του, ως δυσάρεστη έκπληξη, ως γεγονός που ουδείς περίμενε από τον συγκεκριμένο δράστη. Έτσι, ο σύννομος βίος δεν ταυτίζεται με το λευκό ποινικό μητρώο, αλλά με την από πεποίθηση υποταγή στη νομιμότητα ως προς όλες τις εκφάνσεις της καθημερινότητάς του, κατάσταση που δεν εξασφαλίζεται με την ανυπαρξία καταδίκης του για αξιόποινη πράξη. Άλλωστε, το μεν η παραβίαση των νόμων δεν θεμελιώνει πάντοτε αξιόποινη πράξη, το δε πολλάκις αξιόποινες πράξεις παραμένουν στην αφάνεια. Συνακόλουθα, αν κάποιος παραβιάζει ή δεν σέβεται αστικούς κανόνες, η συνδρομή στο πρόσωπό του της εν λόγω ελαφρυντικής περίστασης δεν έχει έρεισμα στο νόμο, το δε λευκό ποινικό μητρώο απλά συνεκτιμάται από το Δικαστήριο στα πλαίσια που ορίζονται από τις διατάξεις των άρθρων 177 και 178 ΚΠΔ, για τον σχηματισμό της δικανικής του κρίσης για την ύπαρξη του σύννομου βίου, προκειμένου να αποφανθεί επί του αυτοτελούς αυτού ισχυρισμού. Από τον συνδυασμό όλων όσων προεκτέθηκαν, είναι φανερό πως για τη θεμελίωση του σύννομου βίου λαμβάνεται υπόψη η συμπεριφορά του κηρυχθέντος ενόχου μέχρι την τέλεση της αξιόποινης πράξης, λαμβανομένων μάλιστα υπόψη των περιστάσεων υπό τις οποίες τελέσθηκε η πράξη και, επιπλέον, προϋπόθεση της αποδοχής ή μη του σχετικού αυτοτελούς ισχυρισμού είναι η επιβλητέα σε εκατέρα των περιπτώσεων ποινή να είναι σύμφωνη με την αρχή της αναλογικότητας. Έτσι, όταν η ποινή, μετά την αναγνώριση ελαφρυντικής περίστασης, τελεί σε προφανή δυσαναλογία με την βαρύτητα του εγκλήματος και την ποινική απαξία της πράξης ως και την επελθούσα από το έγκλημα βλάβη, η αρχή της αναλογικότητας παραβιάζεται (Ολ. ΑΠ 2/2022, ΑΠ 874/2022, ΑΠ 866/2022). Στην προκειμένη περίπτωση, από την παραδεκτή επισκόπηση των πρακτικών της προσβαλλόμενης με αριθμό ...2023 απόφασης του Μικτού Ορκωτού Εφετείου Θεσσαλονίκης, με την οποία ο αναιρεσείων κηρύχθηκε ένοχος για τις αξιόποινες πράξεις της απόπειρας προσβολής της γενετήσιας αξιοπρέπειας και της γενετήσιας πράξεως με ανήλικο που συμπλήρωσε τα δώδεκα (12) αλλά όχι τα δεκατέσσερα έτη, κατά συρροή (άρθρ. 42 παρ. 1, 94, 98, 337 παρ. 2, 1 και 339 παρ. 1 εδ. β' ΠΚ) και καταδικάστηκε σε συνολική ποινή κάθειρξης επτά (7) ετών και τεσσάρων (4) μηνών, προκύπτει ότι ο κατηγορούμενος και ήδη αναιρεσείων, δια του συνηγόρου του, προέβαλε τον αυτοτελή ισχυρισμό για αναγνώριση στο πρόσωπό του της ελαφρυντικής περίστασης του πρότερου σύννομου βίου (άρθρο 84 παρ. 2 στοιχ. α` ΠΚ), τον οποίον η συνήγορός του κατέθεσε γραπτά και ανέπτυξε προφορικά. Το δευτεροβάθμιο Δικαστήριο απέρριψε τον ως άνω αυτοτελή ισχυρισμό, διαλαμβάνοντας στο σκεπτικό του, κατά λέξη, τα εξής: " Στην προκειμένη περίπτωση, από την ανάγνωση του ποινικού μητρώου του ως άνω καταδικασθέντος κατηγορουμένου, προέκυψε ότι ο τελευταίος μέχρι τη διάπραξη των ανωτέρω πράξεων, για τις οποίες κηρύχθηκε ένοχος, δεν καταδικάσθηκε σε στερητική της ελευθερίας ποινή για άλλη αξιόποινη και παράνομη πράξη. Το γεγονός, όμως, ότι αυτός προέβη στην τέλεση των προαναφερόμενων πράξεων εντός χρονικού διαστήματος μεγάλης διάρκειας (ενός περίπου έτους) και δη την πρώτη (απόπειρα προσβολής της γενετήσιας αξιοπρέπειας) στα μέσα Ιουνίου του έτους 2017 και τη δεύτερη (γενετήσια πράξη με ανήλικο) στα τέλη Μαΐου και στις αρχές Ιουνίου του επόμενου έτους 2018, σε συνδυασμό με το γεγονός ότι δεν σεβάσθηκε τα έννομα αγαθά της ανηλικότητας και της αγνότητας της παιδικής ηλικίας, καθώς και της γενετήσιας ελευθερίας και αξιοπρέπειας κατά συρροή και μάλιστα τριών ανήλικων κοριτσιών, καταχρώμενος τη σύμφυτη με την ανηλικότητά τους απειρία τους περί τη γενετήσια ζωή και τη φιλική σχέση που είχε αναπτύξει με τις ανήλικες, προσφέροντας προς αυτές, με σκοπό να τις δελεάσει, διάφορα μικροποσά, γλυκίσματα και αναψυκτικά, σε συνδυασμό με το γεγονός ότι, σύμφωνα με τις καταθέσεις των μαρτύρων κατηγορίας Α. Γ. και Λ. Κ., τέλεσε, κατά το παρελθόν, ασελγείς πράξεις σε βάρος και άλλων ανηλίκων, σε περιοχή της πόλης των ... (περιοχή "..."), όπου διατηρούσε περίπτερο, πριν από την έναρξη λειτουργίας του καταστήματος, όπου τέλεσε τις επίδικες πράξεις, γεγονός που πάντως δεν διέψευσε ο κατηγορούμενος, ευχερώς πείθει ότι αυτός δεν έζησε σύννομα, μέχρι το χρόνο που τέλεσε τις πράξεις, για τις οποίες κηρύχθηκε ένοχος, ανεξάρτητα από το λευκό ποινικό του μητρώο, αφού επέδειξε παραβατική συμπεριφορά και παραβίασε επιτακτικούς και απαγορευτικούς κανόνες δικαίου σε βάθος χρόνου, μη σεβόμενος τα προστατευόμενα στο κράτος δικαίου έννομα αγαθά. Συνακόλουθα τούτων, πρέπει ο προβληθείς από τον κατηγορούμενο δια του συνηγόρου του αυτοτελής ισχυρισμός για την αναγνώριση στο πρόσωπό του της ελαφρυντικής περίστασης του άρθρου 84 παρ. 2α ΠΚ, λόγω του ότι "διαθέτει λευκό ποινικό μητρώο και πριν την τέλεση του εν λόγω αδικήματος δεν έχει καταδικαστεί για καμία άλλη αξιόποινη πράξη", παραθέτοντας, στη συνέχεια, περιστατικά της οικογενειακής, της επαγγελματικής και γενικά της κοινωνικής ζωής του, τα οποία προσδίδουν, σύμφωνα με το περιεχόμενο του εν λόγω ισχυρισμού, τα χαρακτηριστικά του έντιμου βίου, να απορριφθεί ως ουσιαστικά αβάσιμος". Με αυτά που δέχθηκε το Δικαστήριο της ουσίας διέλαβε στην εν λόγω απόφασή του την απαιτούμενη από τις διατάξεις του Συντάγματος και του ΚΠΔ ειδική και εμπεριστατωμένη αιτιολογία, εκθέτοντας περιστατικά, που, κατά την ανέλεγκτη κρίση του, θεώρησε ως αποδεδειγμένα και τα οποία συνιστούν παραβίαση επιτακτικών κανόνων δικαίου, που προηγήθηκε της τέλεσης της πράξεων, για τις οποίες καταδικάστηκε ο αναιρεσείων, λαμβάνοντας υπόψη τον σχεδιασμό της δράσης του, το μακρό χρονικό διάστημα τέλεσης των αξιόποινων πράξεων της υπό κρίση υπόθεσης, τις περιστάσεις υπό τις οποίες τελέσθηκαν οι πράξεις αυτές και ιδίως την έλλειψη σεβασμού του στα έννομα αγαθά της ανηλικότητας και της γενετήσιας ελευθερίας, κρίνοντας εν τέλει από τη συμπεριφορά του κατηγορουμένου ότι καταδεικνύεται προσωπικότητα με έλλειψη σεβασμού προς τα έννομα αγαθά. Επομένως, ο πρώτος λόγος αναίρεσης, από το άρθρο 510 παρ. 1 στοιχ. Δ' ΚΠΔ, για έλλειψη ειδικής και εμπεριστατωμένης αιτιολογίας, ως προς την απόρριψη του ως άνω αυτοτελούς ισχυρισμού, είναι απορριπτέος ως ουσιαστικά αβάσιμος. Εξάλλου, κατά το άρθρο 84 παρ. 2 στοιχ. ε' ΠΚ, θεωρείται ως ελαφρυντική περίσταση το ότι ο κατηγορούμενος συμπεριφέρθηκε καλά για σχετικά μεγάλο χρονικό διάστημα μετά την πράξη του, ακόμα και κατά την κράτησή του. Για να συντρέξει αυτή η περίσταση, πρέπει η συμπεριφορά του υπαιτίου να είναι θετική και επωφελής για μεγάλο χρονικό διάστημα μετά την πράξη και να αναφέρονται πραγματικά περιστατικά δηλωτικά της αρμονικής κοινωνικής συμβίωσης του δράστη. Η αναγνώριση, δηλαδή, της ελαφρυντικής περίστασης του άρθρου 84 παρ. 2 στοιχ. ε' του ισχύοντος ΠΚ προϋποθέτει επίκληση και απόδειξη θετικής ατομικής και κοινωνικής συμπεριφοράς του υπαιτίου, με κριτήριο τη στάση του μέσου συνετού και νομοταγούς πολίτη, για σχετικά μεγάλο χρονικό διάστημα μετά την αξιόποινη πράξη, ως αποτέλεσμα πραγματικής επίγνωσης από αυτόν των συνεπειών της πράξης του και σταθερού εναρμονισμού του προς τις επιταγές της έννομης τάξης, ακόμη και κατά την κράτησή του. Ενόψει του εγκληματοπροληπτικού και σωφρονιστικού σκοπού της θέσπισης της οικείας διάταξης, που διατρέχει την όλη, και υπό καθεστώς ελευθερίας και υπό καθεστώς κράτησης, διαβίωση του υπαιτίου μετά την τέλεση της πράξης, δεν αρκεί για τη στοιχειοθέτηση του εν λόγω ελαφρυντικού η καλή και συνήθης συμπεριφορά και μόνον, αλλά απαιτούνται πραγματικά περιστατικά θετικά και δηλωτικά της αρμονικής κοινωνικής διαβίωσής του και μάλιστα για μεγάλο χρονικό διάστημα. Απαιτείται, δηλαδή, για την αναγνώριση του ανωτέρω ελαφρυντικού, συγκεκριμένη, μετά την πράξη, θετική προσωπική, κοινωνική και επαγγελματική συμπεριφορά, η οποία να είναι ενδεικτική όχι μόνο έλλειψης έκνομης συμπεριφοράς, διότι σε τέτοια περίπτωση αυτός που δεν τέλεσε κάποια αξιόποινη πράξη μετά την αποκάλυψη της παράνομης δραστηριότητάς του θα είχε εξασφαλισμένη την αναγνώριση της ελαφρυντικής αυτής περίστασης, αλλά ατόμου, το οποίο αποτίναξε το παρελθόν, άλλαξε τρόπο ζωής, πράγμα το οποίο δεν συμβαίνει, όταν εξακολουθεί να ζει όπως και πριν, εξαιρουμένης της παραβίασης των νόμων και ιδιαίτερα του Ποινικού Κώδικα (ΑΠ 368/2022, ΑΠ 874/2022, ΑΠ 728/2021). Στην υπό κρίση υπόθεση, ο αναιρεσείων, δια του πληρεξούσιου δικηγόρου του, ζήτησε να του αναγνωριστεί και η ελαφρυντική περίσταση ότι συμπεριφέρθηκε καλά για σχετικά μεγάλο χρονικό διάστημα μετά την πράξη του (άρθρο 84 παρ. 2 περ. ε` ΠΚ). Ο ισχυρισμός του αυτός, που κατατέθηκε γραπτώς και αναπτύχθηκε προφορικά από τον συνήγορό του, έχει επί λέξει ως εξής: "Στην προκείμενη περίπτωση, από τον χρόνο τέλεσης των πράξεων για τις οποίες έχει καταδικαστεί ο κατηγορούμενος σε πρώτο βαθμό μέχρι και σήμερα έχουν περάσει πέντε (5) ολόκληρα έτη κατά τα οποία ο κατηγορούμενος, όχι απλά δεν έχει διαπράξει νέα αδικήματα αλλά συνεχίζει και εργάζεται ως οδηγός στην ανώνυμη εταιρία τροφοδοσίας - διανομής εμπορίας τροφίμων Π. Ο.Ε., τηρεί ανελλιπώς όλους τους όρους που του τέθηκαν από το Δικαστήριο και συμπαραστέκεται έμπρακτα όχι μόνο στην σύζυγό του, που χρήζει καθημερινής φροντίδας λόγω του ποσοστού 87% αναπηρίας της εξαιτίας του κακοήθη νεοπλάσματος, της νευροϊνωμάτωσης και της μεγαλακρίας αλλά και στην οικογένεια της διαζευγμένης αδελφής της συζύγου του με την οικονομική συμβολή του στις σπουδές των ανεψιών του. Όλα τα παραπάνω λοιπόν, αποδεικνύουν τη θετική του στάση απέναντι στα έννομα αγαθά αλλά και την αποστροφή του για την προσβολή που έλαβε χώρα. Τέλος, συμπαραστέκεται και στον αδελφό του Κ. Π. ηλικίας ... ετών σήμερα ο οποίος έχει κινητικά προβλήματα και ζει μόνος του στην πατρική τους κατοικία στις ... επί της οδού ..., καθότι δεν παντρεύτηκε ούτε απέκτησε τέκνα. Συνεπώς, με δεδομένη την πάροδο πολλών ετών από την τέλεση της πράξης, αλλά και όλων των ανωτέρω θετικών πραγματικών περιστατικών που αποδεικνύουν το ότι ο κατηγορούμενος συμπεριφέρθηκε καλά μετά την τέλεση της πράξης, είναι προφανής η συνδρομή των προϋποθέσεων του άρθρου 84 παρ. 2 περ. ε' ΠΚ στο πρόσωπό του". Το Δικαστήριο απάντησε στον ισχυρισμό αυτό ως ακολούθως: "Στην προκειμένη περίπτωση, ο κατηγορούμενος προέβαλε, δια του συνηγόρου υπεράσπισής του, τον αυτοτελή ισχυρισμό για αναγνώριση στο πρόσωπό του της ελαφρυντικής περίστασης της μετά την πράξη καλής συμπεριφοράς, που προβλέπεται στη διάταξη του άρθρου 84 παρ. 2 περ. ε' του ΠΚ, διότι, κατά το χρονικό διάστημα των πέντε (5) ετών, που μεσολάβησε από την τέλεση των πράξεων μέχρι την εκδίκαση της υπόθεσης στο παρόν Δικαστήριο, δεν έχει διαπράξει άλλα αδικήματα, εργάζεται ως οδηγός στην εταιρία τροφοδοσίας - διανομής - εμπορίας τροφίμων με την επωνυμία "Π. Ο.Ε." και συμπαρίσταται έμπρακτα στη σύζυγό του, Α. Β., η οποία αντιμετωπίζει σοβαρά προβλήματα υγείας και χρήζει καθημερινής φροντίδας, αλλά και στην οικογένεια της διαζευγμένης αδελφής της συζύγου του, συμβάλλοντας οικονομικά στις σπουδές των ανιψιών του και, τέλος, στον αδελφό του, Κ. Π., ο οποίος αντιμετωπίζει κινητικά προβλήματα και ζει μόνος του στην πατρική τους οικία, στην πόλη των ... Ο αυτοτελής αυτός ισχυρισμός του κατηγορουμένου κρίνεται, κατά την άποψη που επικράτησε στο Δικαστήριο, την οποία υποστήριξαν οι τρεις τακτικοί δικαστές και οι ένορκοι Ά. Τ. και Κ. Α., απορριπτέος, ως κατ' ουσίαν αβάσιμος, αφού αφενός το χρονικό διάστημα που μεσολάβησε από την τέλεση των αξιόποινων πράξεων, που του αποδίδονται, μέχρι την ημέρα της δίκης στο παρόν Δικαστήριο, δεν είναι μεγάλο και αφετέρου δεν αποδείχθηκαν σαφή και συγκεκριμένα περιστατικά θετικής ατομικής και κοινωνικής συμπεριφοράς του υπαιτίου, με κριτήριο τη στάση του μέσου συνετού και νομοταγούς πολίτη, από τα οποία να υποδηλώνεται η ουσιαστική μεταστροφή του χαρακτήρα του, ως αποτέλεσμα πραγματικής επίγνωσης από αυτόν των συνεπειών των πράξεων που έχει τελέσει και σταθερού εναρμονισμού του προς τις επιταγές της έννομης τάξης και τα οποία να θεμελιώνουν τις προϋποθέσεις εφαρμογής της σχετικής διάταξης και να δικαιολογούν τη χορήγηση του ελαφρυντικού του άρθρου 84 παρ. 2ε' ΠΚ. Η επίκληση της εργασιακής απασχόλησής του ως υπάλληλος σε εμπορική επιχείρηση της πόλης όπου διαμένει, καθώς και της οικογενειακής κατάστασής του και της συμπαράστασής του σε αδυνατούντα και πάσχοντα μέλη της οικογένειάς του δεν πληροί, κατά τα προεκτεθέντα, τις απαιτούμενες από το νόμο προϋποθέσεις, για τη στοιχειοθέτηση της επικαλούμενης ελαφρυντικής περίστασης και δεν μπορεί να θεμελιώσει τον, από το άρθρο 84 παρ. 2 περ. ε' του ΠΚ, αντίστοιχο αυτοτελή ισχυρισμό του, αφού η πρώτη περίπτωση (της εργασίας) σχετίζεται με τον βιοπορισμό του για την κάλυψη των ατομικών και οικογενειακών του αναγκών και συνιστά συνήθη και αναμενόμενη ανθρώπινη συμπεριφορά, ενώ η δεύτερη (της ψυχικής συμπαράστασης και οικονομικής συνδρομής σε μέλη της οικογένειάς του) αφορά εκπλήρωση ηθικού του καθήκοντος έναντι συγγενικών του προσώπων, τα επικαλούμενα δε ως άνω περιστατικά εντάσσονται στη συνήθη και απλώς καλή, όχι πάντως διακριτή, συμπεριφορά κάθε ατόμου και δεν αποτελούν περιστατικά από τα οποία να προκύπτει θετική και επωφελής για την κοινωνία δράση του υπαιτίου". Με τις παραδοχές αυτές, το δευτεροβάθμιο Δικαστήριο ορθά εφάρμοσε την ουσιαστική ποινική διάταξη του άρθρου 84 παρ. 2 στοιχ. ε' ΠΚ και επαρκώς αιτιολογημένα απέρριψε τον σχετικό αυτοτελή ισχυρισμό, αφού, κατά την ανέλεγκτη κρίση του, δέχθηκε ότι το χρονικό διάστημα από την τέλεση των αξιόποινων πράξεων μέχρι την εκδίκαση της υπόθεσης δεν είναι μεγάλο, ενώ η συμπεριφορά, που έχει επιδείξει ο αναιρεσείων - κατηγορούμενος, μετά την τέλεση των ανωτέρω πράξεων, είναι η συνήθης συμπεριφορά κάθε ατόμου, η οποία δεν υποδηλώνει πραγματική ψυχική και ηθική μεταστροφή του χαρακτήρα του και ότι η εργασιακή του απασχόληση και η συμπαράστασή του σε αδυνατούντα και πάσχοντα μέλη της οικογένειάς του δεν αποτελούν περιστατικά, από τα οποία να προκύπτει θετική και επωφελής για την κοινωνία δράση του. Επομένως, ο υποστηρίζων τα αντίθετα δεύτερος λόγος της αίτησης αναίρεσης, από το άρθρο 510 παρ.1 στοιχ. Δ' ΚΠΔ, σχετικά με την απόρριψη του ανωτέρω ελαφρυντικού, είναι αβάσιμος και απορριπτέος. Κατ' ακολουθίαν, εφόσον δεν υπάρχει άλλος λόγος για έρευνα, πρέπει να απορριφθεί η υπό κρίση αίτηση αναίρεσης. Τέλος, πρέπει να επιβληθούν στον αναιρεσείοντα τα δικαστικά έξοδα της παρούσας δίκης (άρθρο 578 παρ. 1 ΚΠΔ).

DECISION
ΓΙΑ ΤΟΥΣ ΛΟΓΟΥΣ ΑΥΤΟΥΣ ΑΠΟΡΡΙΠΤΕΙ την υπ' αριθμ. πρωτ. ...2023 αίτηση του Χ. Π. του Σ., κατοίκου ... και ήδη κρατουμένου στο Σωφρονιστικό Κατάστημα Γρεβενών, για αναίρεση της υπ` αριθμ. ...2023 απόφασης του Μικτού ορκωτού Εφετείου Θεσσαλονίκης. ΚΑΤΑΔΙΚΑΖΕΙ τον αναιρεσείοντα στα δικαστικά έξοδα, που ανέρχονται στο ποσό των διακοσίων πενήντα (250) ευρώ. Κρίθηκε και αποφασίσθηκε στην Αθήνα στις 28 Μαΐου 2024. Δημοσιεύθηκε στην Αθήνα σε δημόσια συνεδρίαση στο ακροατήριό του στις 19 Ιουνίου 2024.

LEGAL REFERENCES
Articles Referenced: άρθρα 464, άρθρα 93 παρ. 3, άρθρα 171 παρ. 2, άρθρο 171 παρ. 2 του ΚΠΔ, άρθρο 510 παρ. 1 στοιχ. Α' του ΚΠΔ, άρθρο 510 παρ. 1 στοιχ. Δ' του ΚΠΔ, άρθρο 84 παρ. 2 του ΠΚ, άρθρο 83, άρθρων 177, άρθρο 84 παρ. 2 στοιχ. α, άρθρου 84 παρ. 2, άρθρο 510 παρ. 1 στοιχ. Δ', άρθρο 84 παρ. 2 στοιχ. ε', άρθρου 84 παρ. 2 στοιχ. ε', άρθρο 84 παρ. 2 περ. ε, άρθρου 84 παρ. 2 περ. ε', άρθρου 84 παρ. 2 περ. ε' του ΠΚ, άρθρο 84 παρ. 2 περ. ε' του ΠΚ, άρθρο 510 παρ.1 στοιχ. Δ', άρθρο 578 παρ. 1, άρθρα 93, άρθρα 171, άρθρο 171, άρθρο 510, άρθρο 84, άρθρου 84, άρθρο 578
Article Codes: ΠΚ|ΚΠΔ
Law References: nan
Total Articles Cited: 24

DATES MENTIONED: 28-05-2024|19-06-2024

SOURCE: https://areiospagos.gr/nomologia/apofaseis_DISPLAY.asp?cd=XV45WJLBQAP6YHYDQB4X0TW7UNQYXG&apof=847_2024&info=ΠΟΙΝΙΚΕΣ -  ΣΤ